ฟันธงดอกเบี้ยปีหน้าลดน้อย
แม้ดอกเบี้ยนโยบายจะลดลงอีกเหตุความต้องการสินเชื่อยังสูง
2 ธ.ค. 2554

แม้ดอกเบี้ยนโยบายจะลดลงอีกเหตุความต้องการสินเชื่อยังสูง
ไทยพาณิชย์ ฟันธงดอกเบี้ยตลาดเงินลดลงได้ไม่มาก
ศูนย์วิจัยเศรษฐกิจและธุรกิจ ธนาคารไทยพาณิชย์ ออกบทวิจัยคาดการณ์ว่า อัตราดอกเบี้ยนโยบายของธนาคารแห่งประเทศไทย (ธปท.) ไม่น่าจะลดลงจากระดับปัจจุบันมากนัก ความเสียหายจากวิกฤตน้ำท่วมทำให้ ธปท.มีความกังวลเกี่ยวกับการเติบโตทางเศรษฐกิจมากกว่าความเสี่ยงด้านเงินเฟ้อ จึงตัดสินใจปรับลดอัตราดอกเบี้ยนโยบายลง 0.25% และอาจปรับลดลงอีกครั้งในช่วงต้นปีหน้า 
ทั้งนี้ คาดว่าการปรับลดดอกเบี้ยของ ธปท.ไม่น่าจะลดลงจากปัจจุบันมากนัก เนื่องจากมองว่าเศรษฐกิจในประเทศจะฟื้นตัวได้ดีในปีหน้า ในขณะที่เงินเฟ้อน่าจะยังคงอยู่ในระดับสูงต่อไปอีกระยะหนึ่ง จึงคาดว่าอัตราดอกเบี้ยนโยบายน่าจะอยู่ที่ 2.75-3% ภายในสิ้นปี 2555 แต่ทั้งนี้ขึ้นอยู่กับสถานการณ์การชะลอตัวของเศรษฐกิจโลกด้วย หากเศรษฐกิจโลกหดตัวรุนแรง ธปท.ก็อาจปรับลดอัตราดอกเบี้ยลงไปมากกว่าที่คาดไว้
อย่างไรก็ตาม อัตราดอกเบี้ยนโยบายยังมีความเสี่ยงขาลง หากเศรษฐกิจในกลุ่มประเทศสหภาพยุโรปถดถอยรุนแรงจะส่งผลกระทบต่อเศรษฐกิจโลกอย่างมาก และส่งผลให้เศรษฐกิจไทยชะลอตัวตามไปด้วย ซึ่งอาจทำให้ ธปท.ลดอัตราดอกเบี้ยนโยบายลงไประดับต่ำกว่าที่คาด
ด้านกระทรวงพาณิชย์ประกาศอัตราเงินเฟ้อเดือน พ.ย. 2554 เงินเฟ้อทั่วไปอยู่ที่ 4.19 เมื่อเทียบช่วงเดียวกันปีก่อน ขณะที่อัตราเงินเฟ้อพื้นฐานอยู่ที่ 2.9% 
ด้านผลกระทบจากสถานการณ์น้ำท่วม ส่งผลต่อราคาสินค้าน้อยกว่าที่คาด ดัชนีราคาผู้บริโภคทั่วไปเดือน พ.ย. สูงขึ้น 0.2% จากเดือนก่อนหน้า จากราคาสินค้าหมวดอาหารและเครื่องดื่มเพิ่มขึ้น 0.5% โดยเฉพาะอย่างยิ่งสินค้าที่ได้รับผลกระทบจากสถานการณ์น้ำท่วม เช่น ไข่และผลิตภัณฑ์นม ดัชนีราคาสูงขึ้น 2.7% ราคาผักสดสูงขึ้น 5.6% ในขณะที่ดัชนีราคาสินค้าหมวดอื่นๆ ที่ไม่ใช่อาหารและเครื่องดื่มลดลง 0.01% ซึ่งทำให้อัตราเงินเฟ้อทั่วไปในเดือน พ.ย. อยู่ที่ 4.19% เป็นระดับที่เท่ากับเดือน ต.ค. ซึ่งน้อยกว่าที่คาดการณ์ไว้ว่าราคาสินค้าน่าจะเร่งตัวขึ้นบ้างภายใต้สถานการณ์น้ำท่วม
อย่างไรก็ตาม แรงกดดันเงินเฟ้อในอนาคตยังไม่หมดไป แม้ว่าราคาน้ำมันจะมีแนวโน้มทรงตัวตามสถานการณ์เศรษฐกิจโลกที่ชะลอลง และน่าจะลดแรงกดดันเงินเฟ้อลงได้บ้าง แต่การบริโภคในประเทศคาดว่าจะโตได้ดีในปีหน้า